Пиер дьо Ронсар
Любима, гръд до гръд…

Превод от френски: Пенчо Симов, 1978

chitanka.info

Любима, гръд до гръд се притисни към мен

да вдъхна твоя дъх, целувай ме с наслада,

целувки дай ми сто, не, по-добре хиляда:

не се смирява страст със брой ограничен.

Целуван ме — защо да чакаш оня ден,

когато вместо дар за свежестта си млада,

целувка от Плутон ще имаш за награда

на своя образ нов — от старост похабен?

Такава — жива — ти горещо целуни ме,

в забрава отмалей, заеквай, мойто име

невнятно изречи, в прегръдката ми мри,

а в твойта аз ще мра, но съживи се сетне,

за да ме съживиш… И кратък ден дори

е по-добър от нощ: усмихвай се — да светне!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.